సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
Bigg Boss Episode 33 Highlights: ఇదేమైనా నీ ఇల్లనుకున్నావేంట్రా.. అలీ, మహేష్ డిష్యుం.. డిష్యుం
ఆసక్తికరంగా సాగుతోన్న ‘బిగ్ బాస్’ రియాలిటీ షో 32 ఎపిసోడ్‌లు ముగించుకుని 33వ ఎపిసోడ్‌లోకి అడుగుపెట్టింది. గురువారం నాటి ఎపిసోడ్ చాలా ఆసక్తికరంగా సాగింది. అలీ, మహేష్ మరోసారి కారాలు మిరియాలు నూరుకున్నారు.
Samayam Telugu | Updated:
Aug 23, 2019, 08:23AM IST
గత ఎపిసోడ్‌లో వీక్లీ టాస్క్‌లో భాగంగా ఇంటి సభ్యులకు బిగ్ బాస్ టాలెంట్ షో నిర్వహించారు. ఈ షోలో రెండు రౌండ్‌లు ఉన్నాయి. తొలి రౌండ్‌‌ బుధవారం నాటి ఎపిసోడ్‌లో నిర్వహించారు. ఈ షోకు బాబా భాస్కర్‌, శ్రీముఖి జడ్జెస్‌గా వ్యవహరించారు. కంటెస్టెంట్స్ ఆట, పాట, యాక్టింగ్‌లతో ఒకర్ని మించి ఒకరు పెర్ఫామెన్స్ చేశారు. అయితే, వీరిలో నలుగురిని మాత్రమే రెండో రౌండ్‌‌‌కు జడ్జిలు ఎంపికచేశారు. గురువారం నాటి ఎపిసోడ్‌లో రెండో రౌండ్ జరిగింది. ఈ ఎపిసోడ్ హైలైట్స్ ఇప్పుడు చూద్దాం.
జడ్జిలు శ్రీముఖి, బాబా భాస్కర్ కలిసి నలుగురు కంటెస్టెంట్స్.. అలీ రెజా, మహేష్ విట్ట, రవికృష్ణ, వరుణ్ సందేశ్‌లను రెండో రౌండ్‌కు ఎంపిక చేశారు. రెండో రౌండ్‌ను జడ్జిలు తమ పెర్ఫార్మెన్స్‌తో మొదలుపెట్టారు. ‘మగధీర’ సినిమాలోని ‘పంచదార బొమ్మ’ పాటకు బాబా భాస్కర్, శ్రీముఖి డ్యాన్స్ చేశారు. తమ పెర్ఫార్మెన్స్‌తో ఇంటి సభ్యులను అలరించారు.
Read Also: బిగ్ బాస్: ఆ ఇద్దర్నీ పంపేందుకే ఈవారం ఎలిమినేషన్
ఏడిపించేసిన అలీ రెజా..
అలీ ఒక మంచి స్కిట్ చేశాడు. ప్రేమించిన అమ్మాయిని ఒక యాక్సిడెంట్‌లో కోల్పోతాడు. తాను ఒంటరైపోతాడు. ఆమె జ్ఞాపకాలను తలచుకుని ఏడుస్తాడు. దీనికి ఒక మంచి పాట తోడైంది. ‘చిన్ని చిన్ని ఆశే సిరి వెన్నెల్లోన పూసే’ అంటూ బ్యాక్‌గ్రౌండ్ సాంగ్‌తో అలీ చేసిన పెర్ఫార్మెన్స్ అందరినీ భావోద్వేగానికి గురిచేసింది. శివజ్యోతి, శ్రీముఖి అయితే కంటతడి పెట్టేసుకున్నారు.
ఆ తరవాత వచ్చిన మహేష్ విట్ట డబ్బు మాట్లాడగలిగితే దాని ఫీలింగ్స్ ఎలా ఉంటాయో చేసి చూపించాడు. డబ్బు కోసం మనషులు ఎంతకు దిగజారుతున్నారు? ఎలాంటి పనులు చేస్తున్నారు? వంటి విషయాలను తనదైన శైలిలో డైలాగుల రూపంలో మహేష్ చేసి చూపించాడు. మూడో పెర్ఫార్మర్‌గా రవి వేదికపైకి వచ్చాడు. ‘ప్రేమిస్తే’ సినిమాలోని భరత్ క్యారెక్టర్‌ను ఆయన చేసి చూపించాడు. ప్రేయసి కోసం పిచ్చోడిగా మారిన ప్రియుడి పాత్రను బాగా చేసి చూపించాడు. ఆయనకి ‘జన్మనీదేలే’ అనే పాటను రాహుల్ బ్యాక్‌గ్రౌండ్ స్కోరుగా అందించాడు.
Read Also: బిగ్ బాస్ సీజన్ 3 అన్ని ఎపిసోడ్‌ల పూర్తి సమాచారం ఒక్క క్లిక్‌తో
ఇక ఈ రెండో రౌండ్లో చివరిగా వరుణ్ సందేశ్ పెర్ఫార్మెన్స్ చేశాడు. వచ్చీ రాగానే ‘మీ ముగ్గురిలో ఒకరే గెలవాలి. నేను లైట్. అందుకే సరదాగా ఒక పాట పాడేస్తా’’ అని ‘అత్తారింటికి దారేది’ చిత్రంలో ‘నిన్ను చూడగానే చిట్టిగుండె గట్టిగానే కొట్టుకున్నదే’ పాటను ఆలపించాడు. పాటను అనుగుణంగా స్టెప్పులేశాడు. మధ్యలో ప్యాంట్ విప్పేసి (లోపల ఇంకో ప్యాంట్ ఉంది) ‘గుడుంబా శంకర్’లో పవన్ కళ్యాణ్ మాదిరిగా పెర్ఫార్మెన్స్ చేశాడు. అందరినీ నవ్వించాడు.
ఈ నాలుగు పెర్ఫార్మెన్సులు చూసిన జడ్జెస్.. అలీ, రవిలను వేదికపైకి పిలిచారు. వీళ్లిద్దరిలో ఎవరు విజేతో చెప్పాలని ఇంటి సభ్యులకే అవకాశం ఇచ్చారు. ఏడుగురు అలీకి ఓటేయగా.. ముగ్గురు రవి వైపు నిలబడ్డారు. దీంతో అలీని విజేతగా ప్రకటించారు. ఆయనకు అప్పీ ఫిజ్ జాకెట్‌ను బహూకరించారు.
మహేష్, అలీ మధ్య మళ్లీ రగడ
బిగ్ బాస్ ఆదేశాల మేరకు ఇంటి సభ్యులు తమ ఫిర్యాదులను కంప్లైంట్ బాక్సులో వేశారు. ఇంటి సభ్యుల్లో ఎవరిపైనైనా ఎవరైనా ఫిర్యాదు చేయొచ్చు. ఈ ఫిర్యాదులను సేకరించి ఇంటి కెప్టెన్ అందరి ముందు చదివి వినిపించి పరిష్కరించాలి. అయితే, ఈ కంప్లైంట్ బాక్సులో కొందరు ఇంటి సభ్యులు కంప్లైంట్‌లు వేశారు. వీటిని కెప్టెన్ శివజ్యోతి ఇంటి సభ్యుల ముందు చదివి వినిపించింది.
ముందుగా మహేష్ విట్టపై వచ్చిన ఫిర్యాదులను శివజ్యోతి చదివింది. ‘‘ఆయనకు అవసరంలేని విషయాల్లోకి దూరి అనవసరమైన సలహాలు ఇచ్చి సమస్యను ఇంకా రెచ్చగొట్టడం’’ అని మహేష్‌ను ఉద్దేశించి శివజ్యోతి కంప్లైంట్‌లో ఉన్న విషయాన్ని చదివి వినిపించింది. అయితే, ఇది ఎవరు రాశారని నువ్వు అనుకుంటున్నావ్ అని మహేష్‌ను శివజ్యోతి అడిగింది. దీనికి ‘‘నాకవసరం లేదు. నేను ఎక్స్‌పెక్ట్ కూడా చేయను’’ అని మహేష్ సమాధానం ఇచ్చాడు. ఎవరు రాశారో వాళ్లు చెప్పదలుచుకోలేనప్పుడు దానికి వాల్యూ ఇచ్చి నేను మాట్లాడటం ఎందుకు అని మహేష్ ప్రశ్నించాడు.
దీని తరవాత మరో కంప్లైంట్ కూడా మహేష్‌పైనే వచ్చింది. ‘‘తను మిగతా సభ్యుల విషయంలో జోక్స్ చేస్తున్నాడు. అనవసరమైన రిప్లైస్, ఒపీనియన్స్ ఇవ్వడంలో ముందుంటున్నాడు. అది థర్డ్ పర్షన్‌కు చూడటానికి, వినడానికి ఇరిటేటింగ్‌గా ఉంటుంది’’ అని శివజ్యోతి కంప్లైంట్‌ను చదివి వినిపించింది. ఇది రాసింది తానేనంటూ పునర్నవి పైకి లేచింది. హౌజ్‌లో అందరూ అందరితోనూ కలిసి మెలిసి ఉంటున్నారని, కానీ మహేష్ ఒక్కడే బాబా భాస్కర్‌తో తప్ప మిగిలిన ఎవ్వరితోనూ కలవడంలేదని చెప్పింది. అలాంటప్పుడు, అనవసరంగా వేరే వాళ్ల విషయంలో దూరి సలహాలు ఇవ్వొద్దని, ఇదే తన కంప్లైంట్ అని చెప్పింది.
దీంతో మహేష్ కాస్త హర్ట్ అయ్యాడు. ‘‘అంటే నేను మాట్లాడొద్దు. అంతేనా’’ అని అన్నాడు. ఇంతలో అలీ పైకిలేచి కెప్టెన్ శివజ్యోతి వద్ద ఉన్న కంప్లైంట్‌లు లాక్కోబోయాడు. దీంతో శివజ్యోతి వారింది అలీని కూర్చోబెట్టింది. ఆ తరవాత అలీపై వచ్చిన కంప్లైంట్‌ను శివజ్యోతి చదివి వినిపించింది. ‘‘హౌస్‌మేట్స్‌ని తక్కువ చేసి మాట్లాడటం.. ఎదుటి మనిషికి మర్యాద ఇవ్వకపోవడం.. హీరో అవ్వడానికి బిగ్ బాస్ నియమాలు తప్పడం’’ అని శివజ్యోతి వెల్లడించింది. ఇది మహేష్ రాసిన కంప్లైంట్.
వీటికి అలీ సమాధానం ఇస్తూ.. ‘‘ఇక్కడ ఏ హౌస్‌మేట్‌ని నేను తక్కువ చేసి మాట్లాడలేదు. ఆయనను (మహేష్‌ని) తక్కువ చేసి మాట్లాడటం తప్ప ఇంకెవ్వరినీ తక్కువ చేసి మాట్లాడలేదు. ఆ పరిస్థితుల్లో ఆయన (మహేష్) అవసరం అక్కడ లేదు. ఆయన ఎందుకొచ్చాడో తెలీదు. ఇప్పుడూ చెబుతున్నా ఆయన చేసింది తప్పు. మళ్లీ ఇదే పరిస్థితి వస్తే నేను మళ్లీ ఇదే చేస్తాను. ఇక వాడికి నేను హీరోలా కనిపిస్తున్నానంటే థాంక్యూ మేరి జాన్’’ అంటూ మహేష్‌కు చురకలు అంటించాడు.
ఆ తరవాత అలీ వివరణపై మహేష్ తన వాదనను వినిపించాడు. ఈ సమయంలో అలీ వెటకారంగా అదోటైపు మ్యానరిజంతో వ్యవహరించాడు. ఆ తరవాత మహేష్ - అలీ మధ్య వాదోపవాదాలు జరిగాయి. అది కూడా చాలా అగ్రెసివ్‌గా. ఈ క్రమంలో వీళ్లిద్దరూ కంట్రోల్ తప్పారు. ‘‘ఫస్ట్ ఎవడ్రా అరిచింది.. ఇదేమైనా నీ ఇల్లనుకున్నావేంట్రా. వాడేమంటే అది నేను పడాలా?’’ అంటూ మహేష్ ఊగిపోయాడు. దీంతో అలీ.. ‘‘అవును ఇది నా ఇల్లే అనుకున్నా’’ అంటూ తన స్టైల్లో చెప్పాడు. మొత్తానికి మరోసారి మహేష్, అలీ మధ్య పచ్చగడ్డి భగ్గుమంది.
ఆ తరవాత రాహుల్‌పై శ్రీముఖి రాసిన కంప్లైంట్‌ను శివజ్యోతి చదివింది. రాహుల్‌తో తనకు ఇంకా గ్యాప్ ఉందని, దాన్ని పూడ్చుకునేందుకే ఈ కంప్లైంట్ అని కూడా రాసింది. దీన్ని పాజిటివ్‌గా తీసుకున్న రాహుల్.. శ్రీముఖిని హగ్ చేసుకున్నాడు. ఆ తరవాత తన వివరణను ఇచ్చాడు. ఫిర్యాదులు ఎక్కువగా మహేష్, రాహుల్‌పై రావడంతో వీరిద్దరినీ తక్షణమే జైళ్లో పెట్టాలని కెప్టెన్ శివజ్యోతిని బిగ్ బాస్ ఆదేశించారు. దీంతో మహేష్, రాహుల్ జైళ్లోకి వెళ్లారు.